Lisensiekantoor-werker gepos oor rassistiese video | Maroela Media
Lisensiekantoor-werker gepos oor rassistiese video
Die Ekurhuleni-metro het 'n amptenaar van die Bedfordview-lisensiekantoor in Johannesburg afgedank nadat hy op video vasgevang is waar hy rassistiese aanmerkings teenoor wit mense maak.
Die voorval het op 20 Mei by die lisensiekantoor plaasgevind en is op video vasgevang. Die amptenaar sê onder meer in die video hy haat wit mense.
Themba Gadebe, woordvoerder van die Ekurhuleni-metro, het gesê daar is onmiddellik met dissiplinêre stappe begin nadat hulle van die video bewus geraak het.
"Die amptenaar het versuim om 'n wesenlike skriftelike voorlegging te doen oor hoekom sy kontrak nie beëindig moet word en die metro het gevolglik geen ander keuse gehad as om die werknemer met onmiddellike inwerkingtreding te ontslaan nie."
Gavin Sharples, 'n motiveringspreker, het vroeër verduidelik hy was die betrokke dag by die lisensiekantoor en het gesien hoe die amptenaar 'n jong man wat daar was vir sy bestuurslisensie verkleineer het.
"Dit was baie rassisties, wreed en hartseer." Volgens Sharples het hy ingegryp waarna die amptenaar aggressief begin raak en hom rassistiese aanmerkings toegesnou het.
Sharples het gesê die amptenaar het onder meer op die jong man geskree en aan hom gesê hy bewys hom 'n guns om Engels te praat. Die amptenaar het glo ook vir die jong man gesê hy is dom. 'n Ander lid van die publiek het intussen 'n video begin maak nadat Sharples tussenbeide getree het.
In die video kan daar onder meer gehoor word hoe die amptenaar sê wit mense maak hom siek, dat hy nie van wit mense hou nie en dat hy wit mense haat.
Sharples het intussen ná afloop van die amptenaar se afdanking gesê dit was nie sy bedoeling dat die amptenaar sy werk verloor nie. Hy het wel die Ekurhuleni-metro geloof vir hul spoedige optrede in die saak.
Volgens berigte is daar al voorheen klagtes teen die betrokke amptenaar aanhangig gemaak.
Bedfordview In die nuus video
DA-raadslid, man glo met stomp voorwerp vermoor
En jy hoor nooit weer ñ haan kraai daarna nie. Maar draai nou net die velkleur om dan was dit 3 jaar tronkstraf.